הוועדה המסדרת, כנסת 22, פרוטוקול מספר 10, 2019-12-15 12:30

אברהם (אבי) ניסנקורן: אנחנו מתחילים את הישיבה.

אברהם (אבי) ניסנקורן: יש לנו כמה נושאים בישיבה, אני רוצה רגע להסביר אותם.

שלמה קרעי: אפשר הצעה לסדר?

אברהם (אבי) ניסנקורן: אנחנו לא דנים היום, ואני רוצה רגע לסבר את האוזן כי אני לא יודע מה מיקי מסר, בהקמת ועדת כנסת.

אברהם (אבי) ניסנקורן: כל מה שאני רוצה - אם צריך, אנחנו נעשה על זה דיון מעמיק - זה שלא תהיה סיטואציה שהחתול שומר על השמנת.

אברהם (אבי) ניסנקורן: אנחנו לא יודעים אם ראש הממשלה רוצה להגיש בקשת חסינות או לא רוצה להגיש בקשת חסינות, הוא לא התבטא בנושא, לכן לא ברורה לי הבהילות ולא ברור לי הלחץ של הליכוד בנושא הזה.

מכלוף מיקי זוהר: גם לי היא לא ברורה.

אברהם (אבי) ניסנקורן: אם ראש הממשלה לא רוצה להגיש בקשת חסינות, אין בעיה.

קרן ברק: אז למה דחית את הישיבה?

קרן ברק: אתה דחית, לא הליכוד.

אברהם (אבי) ניסנקורן: דחיתי בעקבות שיחה שלי עם מיקי.

מכלוף מיקי זוהר: מה השיחה?

אברהם (אבי) ניסנקורן: אני אסביר.

מכלוף מיקי זוהר: אם תעלה את ההצעה להצבעה, אף אחד לא יצביע נגדה.

אברהם (אבי) ניסנקורן: דחיתי את הדיון הזה בעקבות שיחה עם מיקי, ואני אחדד מה הסיפור.

אברהם (אבי) ניסנקורן: יש לנו נושאים שצריכים לדבר עליהם שקשורים לוועדת חוץ וביטחון ולוועדת הכספים.

אברהם (אבי) ניסנקורן: אני רוצה להסביר כרגע את הדיון הזה, אחר כך נעשה הפסקה ונדבר על ועדת חוץ וביטחון ועל ועדת הכספים.

אברהם (אבי) ניסנקורן: מי שרשאי לקבוע אם מקימים ועדת כנסת או לא זו הוועדה המסדרת.

אברהם (אבי) ניסנקורן: הוועדה המסדרת מייצגת את הכנסת בהרכבה דה-היום, 30 ח"כים שמייצגים את ההרכב של הכנסת.

אברהם (אבי) ניסנקורן: מה שאני בא ואומר, ואני חושב שבהרבה צדק, זה שהוועדה המסדרת תחליט.

אברהם (אבי) ניסנקורן: קודם ראש הממשלה צריך להחליט שהוא רוצה לבקש חסינות.

אברהם (אבי) ניסנקורן: היה וראש הממשלה יבקש חסינות והוועדה המסדרת תתכנס ותחליט ברוב שהיא רוצה להקים ועדת כנסת, היא תוכל להקים ועדת כנסת ולקיים דיונים, בלי אפשרות של וטו של יו"ר הכנסת בנושא הזה ושל ועדת ההסכמות.

מכלוף מיקי זוהר: אדוני טועה.

אברהם (אבי) ניסנקורן: תקן אותי אחר כך.

אברהם (אבי) ניסנקורן: אם אין הסכמה על זה, אנחנו נעשה על זה דיון מעמיק, ואם צריך, גם נמשיך את הדיון מחר.

אברהם (אבי) ניסנקורן: אני לא מסכים למצב שבו ביבי, שעוד לא ביקש חסינות, רוצה למנוע דיון בחסינות, רוצה למנוע מההליך הפוליטי והדמוקרטי להתנהל.

שלמה קרעי: אתם לא מצליחים לנצח אותו בקלפי, אז אתם מנסים דרך הוועדה המסדרת.

אברהם (אבי) ניסנקורן: אנחנו לא מנסים דרך כלום.

אברהם (אבי) ניסנקורן: אנחנו לא הגשנו שלושה כתבי אישום.

צבי האוזר: נתניהו הודיע שבכוונתו לנסות ולהיבחר לראש ממשלה ולכהן עד פסק דין חלוט.

צבי האוזר: איך אפשר גם פסק דין חלוט וגם חסינות?

צבי האוזר: מה זה, זורים חול בעיני הציבור?

אברהם (אבי) ניסנקורן: היה וראש הממשלה יבקש בקשת חסינות, הוא לא יוכל לאחוז את המקל בשני הקצוות, הוא לא יוכל לשלוח את המפלגה שלו כדי למנוע דיון דמוקרטי בכנסת ישראל.

אברהם (אבי) ניסנקורן: אם הוא יבקש חסינות, תתכנס הוועדה המסדרת, תחליט אם כן או לא להקים ועדת כנסת.

אברהם (אבי) ניסנקורן: בהחלטה הזאת היא גם תחליט אם לקיים או לא לקיים דיונים.

אברהם (אבי) ניסנקורן: לא יהיה מצב שמיקי זוהר בתור יו"ר סיעה או יולי אדלשטיין בתור יו"ר הכנסת יבואו וימנעו את הדיון הזה.

ירדנה מלר-הורוביץ: יושב-ראש הכנסת, חבר הכנסת יולי יואל אדלשטיין ביקש להעביר את הצעתו בדבר מועדי פגרת הבחירות לכנסת ה-23.

ירדנה מלר-הורוביץ: א.1.

ירדנה מלר-הורוביץ: בהתאם להוראות סעיף 18 לתקנון הכנסת, היום האחרון של כנס החורף של הכנסת הוא יום ראשון, קרי היום, י"ז בכסלו התש"ף – 15 בדצמבר 2019.

ירדנה מלר-הורוביץ: למחרת, יום שני, תחל פגרת הבחירות והיא תימשך עד לכינוסה של הכנסת העשרים ושלוש.

ירדנה מלר-הורוביץ: ב.

ירדנה מלר-הורוביץ: ועדת ההסכמות.

ירדנה מלר-הורוביץ: 2.

ירדנה מלר-הורוביץ: בתקופת הפגרה תפעל "ועדת הסכמות" שתורכב משני חברי כנסת, חבר מסיעת כחול לבן וחבר מסיעת הליכוד, כפי שיבחרו הסיעות.

ירדנה מלר-הורוביץ: ג.

ירדנה מלר-הורוביץ: עבודה המליאה.

ירדנה מלר-הורוביץ: 3.

ירדנה מלר-הורוביץ: לפי הוראות סעיף 9 לחוק הכנסת, התשנ"ד-1994, הממשלה רשאית לדרוש את כינוס המליאה בתקופת הפגרה; בהתאם לסעיף 21(ה) לתקנון, בקשת הממשלה תימסר על ידי מזכיר הממשלה ותפרט את הנושאים שלמשם נדרש כינוס הכנסת.

ירדנה מלר-הורוביץ: לעניין חקיקה בתקופת הפגרה – הממשלה רשאית לבקש כי יובאו לדיון במליאה הצעות חוק בקריאה הראשונה, השנייה והשלישית.

ירדנה מלר-הורוביץ: 4.

ירדנה מלר-הורוביץ: לפי הוראות סעיף 9 האמור וסעיף 21(א) עד (ג) לתקנון הכנסת, 25 חברי כנסת רשאים לדרוש את כינוס המליאה בתקופת הפגרה, וזאת רק לצורך דיון בהצעות לסדר היום.

ירדנה מלר-הורוביץ: ד.

ירדנה מלר-הורוביץ: עבודת הוועדות.

ירדנה מלר-הורוביץ: 5.

ירדנה מלר-הורוביץ: בהתאם לסעיף 112(א) לתקנון הכנסת, הוועדות יהיו רשאיות לקיים דיונים, בין אם ביוזמת הממשלה ובין אם ביוזמת יושב-ראש הוועדה או שליש מחברי הוועדה, רק באישור מראש של ועדת ההסכמות.

ירדנה מלר-הורוביץ: הפניות לוועדת ההסכמות יהיו מפורטות וייעשו באמצעות מזכירת הכנסת.

ירדנה מלר-הורוביץ: פניות הממשלה למזכירת הכנסת יימסרו על ידי מזכיר הממשלה.

ירדנה מלר-הורוביץ: 6.

ירדנה מלר-הורוביץ: במקרה שבו לא יאשרה ועדת ההסכמות קיום ישיבת ועדה כאמור בסעיף 5, רשאים יושב-ראש הוועדה, הממשלה או שליש מחברי הוועדה לפנות ליושב-ראש הכנסת בהתאם לסעיף 112(ב) לתקנון הכנסת ולבקש את אישורו לקיים ישיבת ועדה.

ירדנה מלר-הורוביץ: יושב-ראש הכנסת יאשר קיומה של ישיבת ועדה כאמור מנימוקים מיוחדים בלבד.

ירדנה מלר-הורוביץ: 7.

ירדנה מלר-הורוביץ: הזמנה לישיבות הוועדות בפגרה תימסר לכל חברי הוועדה מוקדם ככל האפשר, ולפחות ארבעה ימים לפני יום כינוס הישיבה (במניין הימים ייכללו יום ההזמנה ויום כינוס הישיבה, ויובהר כי ימי שישי, שבת וחג נספרים במניין הימים).

ירדנה מלר-הורוביץ: ואולם, אם ביום כינוס הישיבה מתכנסת גם מליאת הכנסת, ניתן למסור את ההזמנה שלושה ימים מראש.

ירדנה מלר-הורוביץ: יושב-ראש הכנסת יהיה רשאי, במקרים מיוחדים ודחופים, לקצר תקופות אלה.

ירדנה מלר-הורוביץ: יובהר כי לא ניתן לקיים ישיבות נוספות בוועדה ביום שבו נקבעה הישיבה, או להוסיף נושאים לסדר היום שנקבע, אלא בהודעה מראש כאמור לעיל.

ירדנה מלר-הורוביץ: 8.

ירדנה מלר-הורוביץ: הוראות חלק ד' יחולו על כל הוועדות, ובכלל זה הוועדה המסדרת, הוועדות הזמניות לענייני כספים ולענייני חוץ וביטחון, ועדות לעניין מסוים, ועדות משותפות, ועדות משנה וועדות נוספות ככל שיוקמו, ובכלל זה ישיבות בכנסת או מחוצה לה וסיורי ועדה.

ירדנה מלר-הורוביץ: יובהר כי האמור בחלק זה לא יחול לגבי ישיבות ועדה שההזמנה אליהן נשלחה לפני קבלת חוק התפזרות הכנסת.

ירדנה מלר-הורוביץ: 9.

ירדנה מלר-הורוביץ: הוראות אלה יחול על אף האמור בסעיף 5 עד 8:

ארבל אסטרחן: ב-9(א) הייתה הערה של יושב-ראש הוועדה.

ארבל אסטרחן: הנוסח שמונח בפניכם מדבר על זה שהוועדה המסדרת תוכל לקיים ישיבות באישור יו"ר הכנסת גם ללא צורך לפנות לוועדת ההסכמות.

ארבל אסטרחן: החרגה נוספת לגבי הוועדה המסדרת שמוצעת: ההזמנה תימסר לחברי הוועדה מוקדם ככל האפשר, גם אם זה פחות מארבעה או שלושה ימים.

ארבל אסטרחן: מה שהציע כאן יו"ר הוועדה: הוועדה המסדרת או ועדת הכנסת יוכלו לקיים ישיבות ללא צורך בכל אישור - לא של יושב-ראש הכנסת ולא של ועדת ההסכמות.

שלמה קרעי: זה מרוקן את הסעיפים האחרים מתוכן.

אברהם (אבי) ניסנקורן: זה לא מרוקן כלום, זה מאפשר לדמוקרטיה לעבוד.

מכלוף מיקי זוהר: תחזרי בקשה על מה שמבקש יושב-ראש הוועדה.

ארבל אסטרחן: יושב-ראש הוועדה מבקש שבין אם זו הוועדה המסדרת או בין אם תוקם ועדת הכנסת - -

מכלוף מיקי זוהר: שזה לא יצטרך אישור יושב-ראש.

מכלוף מיקי זוהר: האם בכנסות הקודמות זה קרה?

ארבל אסטרחן: החריגו בעבר את ועדת הכנסת.

מכלוף מיקי זוהר: אני מדבר על הוועדה המסדרת.

מכלוף מיקי זוהר: האם בעבר זה קרה?

אחמד טיבי: התשובה היא כן, אבל תן לה לענות.

ארבל אסטרחן: בכנסת האחרונה, שהיא הכנסת היחידה שלא הייתה בה ועדת כנסת, החריגו את הוועדה המסדרת מהצורך לקבל אישור של ועדת הסכמות.

ארבל אסטרחן: היא עדיין הייתה זקוקה לאישור יושב-ראש.

מכלוף מיקי זוהר: אישור יושב-ראש – את זה הם רוצים להחריג.

מכלוף מיקי זוהר: זה לא היה בעבר בשום כנסת.

מכלוף מיקי זוהר: אבי ניסנקורן רוצה לעשות פה משהו חדש.

אברהם (אבי) ניסנקורן: היושב-ראש איפשר להעלות את חוק המצלמות בפעם שעברה.

מכלוף מיקי זוהר: הוא איפשר, אבל אתה רוצה בלי אישור שלו לעשות את זה.

אברהם (אבי) ניסנקורן: חבר הכנסת מיקי זוהר, אני קורא לך לסדר פעם ראשונה.

צבי האוזר: זה היה כשיושב-ראש הוועדה המסדרת ויושב-ראש הכנסת היו מאותה מפלגה.

מכלוף מיקי זוהר: אתה רוצה לדרוס את כל כללי הדמוקרטיה – בשביל מה?

מכלוף מיקי זוהר: בשביל ללכת על הראש של נתניהו.

קרן ברק: אבי, פה זו לא ההסתדרות, אתה לא תעשה מה שאתה רוצה.

מכלוף מיקי זוהר: אתם רוצים לשנות נהלים שהיו במדינת ישראל בשביל ללכת על הראש של בנימין נתניהו – זה נראה לכם הגיוני?

מכלוף מיקי זוהר: זה נראה לך הגיוני, אבי?

קרן ברק: ההסתדרות היא דיקטטורה, הכנסת היא דמוקרטית.

קטי קטרין שטרית: רוצים לקחת את הסמכויות גם מיושב-ראש הכנסת.

מכלוף מיקי זוהר: מה זה הדבר הזה?

אחמד טיבי: הם רוצים, אבל הם לא בישראל ביתנו.

מכלוף מיקי זוהר: מה זה קשור?

מכלוף מיקי זוהר: אחמד, היום זה הראש של ביבי, מחר זה הראש שלך.

אחמד טיבי: אין פה חריגה משום דבר.

קרן ברק: אנחנו מבינים שאתה העוזר של ניסנקורן.

קרן ברק: הבנו שאתה יד ימינו של ניסנקורן כבר מהודעות האס.

קרן ברק: אם.אס.

קרן ברק: אני מבינה שיש לך תפקיד חדש.

מכלוף מיקי זוהר: ירדנה, למה אנחנו לא שומעים את הקול שלך בעניין הזה?

מכלוף מיקי זוהר: אני רוצה את עמדתה של ירדנה, מזכירת הכנסת.

אחמד טיבי: מתי ביקשת את העמדה של ירדנה בשנים האחרונות?

מכלוף מיקי זוהר: ימי מפא"י חזרו.

אברהם (אבי) ניסנקורן: מי שיתפרץ עכשיו ייקרא לסדר ויצא.

אברהם (אבי) ניסנקורן: אני קורא לך לסדר פעם שלישית.

אברהם (אבי) ניסנקורן: בקשה להוציא את חבר הכנסת מיקי זוהר.

מכלוף מיקי זוהר: יהיה לך הרבה יותר נוח בלעדיי.

מכלוף מיקי זוהר: הדיון יהיה יותר נוח בלעדיי, נכון?

קטי קטרין שטרית: כולנו נצא.

קרן ברק: כך הוא היה עושה בהסתדרות.

מכלוף מיקי זוהר: היועצת המשפטית, הדיון יהיה יותר נוח בלעדיי, נכון?

שלמה קרעי: אתה קראת קודם פעם ראשונה, עכשיו קפצת לשלישית.

מכלוף מיקי זוהר: כל חברי הקואליציה, בואו כולנו נצא מהדיון.

מכלוף מיקי זוהר: שיערכו את הדיון עם עצמם, הרי גם ככה הם דורסים אותנו.

מכלוף מיקי זוהר: בואו כולנו נצא החוצה.

מכלוף מיקי זוהר: אני יוצא עם כל חברי הקואליציה.

פנינה תמנו: כשהיית מנהל את הישיבות אנחנו לא היינו נוטשים.

יואל רזבוזוב: מיקי נהיה מנהיג.

יואל רזבוזוב: תראו איך אתם יוצאים אחריו.

קטי קטרין שטרית: הוא מייצג אותנו, לא אתה מייצג אותנו.

צבי האוזר: הגוש מתפרק נגד העיניים.

צבי האוזר: ככה עוברים על זה לסדר היום?

אברהם (אבי) ניסנקורן: אני רוצה להסביר בלי הפופוליזם.

אברהם (אבי) ניסנקורן: אני רוצה להסביר את זה גם לחברי הכנסת מטעם ש"ס, יהדות התורה והבית היהודי שנמצאים פה.

מכלוף מיקי זוהר: אתם עושים טעות - נציג קואליציה לא צריך להיות בתוך דיון כזה.

תמר זנדברג: אין קואליציה.

מכלוף מיקי זוהר: אם אתם רוצים לעשות מה שמיקי אומר ולצאת מהישיבה באמצע – זכותכם.

ינון אזולאי: אבי, אחרי איך שהתנהגת - - אתה עשית אכיפה בררנית, זה מה שעשית.

אברהם (אבי) ניסנקורן: מה עשיתי?

ינון אזולאי: קראת למיקי - - תחזיר את הדיון לקדמותו.

אברהם (אבי) ניסנקורן: אני מבקש שתשב.

מרדכי יוגב: ינון, התייעצות סיעתית.

אברהם (אבי) ניסנקורן: התייעצות סיעתית לפני הצבעה.

אברהם (אבי) ניסנקורן: חכו, אנחנו עוד לא בהצבעה.

ינון אזולאי: כשתרגיע את הדיון תקרא לנו.

אברהם (אבי) ניסנקורן: אין בעיה.

אברהם (אבי) ניסנקורן: אתם רוצים?

אברהם (אבי) ניסנקורן: תצאו.

תמר זנדברג: איזה אפסים, זה לא ייאמן.

ינון אזולאי: תסתכלי במראה - -

צבי האוזר: לרגע הבלוק התפרק.

צבי האוזר: פתאום הם התעוררו וראו שהם עדיין באווירת הבלוק.

אברהם (אבי) ניסנקורן: אני רוצה להסביר לחברים שנשארו.

אברהם (אבי) ניסנקורן: דרך אגב, אותה החלטה בדיוק הייתה בכנסת ה-19 – היא באה ואמרה שוועדת הכנסת רשאית להתכנס בלי אישור של ועדת ההסכמות ובלי אישור של יו"ר הכנסת.

אברהם (אבי) ניסנקורן: הפופוליזם זה דבר קל, אבל אנחנו נמצאים בסיטואציה חריגה במדינת ישראל.

אברהם (אבי) ניסנקורן: כולנו מסתובבים סביב סיטואציה חריגה במדינת ישראל: כתבי אישום, ראש ממשלה שמחליט מתי נוח לו להגיש בקשת חסינות, מתי לא.

אברהם (אבי) ניסנקורן: הוא מקדים פעם אחת בחירות ראשונות כי זה לא מתאים לו להליך המשפטי, הוא מפזר פעם שנייה את הכנסת.

אברהם (אבי) ניסנקורן: אנחנו נמצאים בסיטואציה שהיא סיטואציה הזויה.

אברהם (אבי) ניסנקורן: מדינת ישראל נמצאת סביב סיטואציה הזויה.

אברהם (אבי) ניסנקורן: ראש הממשלה בא לפני הבחירות הקודמות ואמר: "אני בכלל לא מתכוון לבקש חסינות".

אברהם (אבי) ניסנקורן: עכשיו הוא כנראה שינה את עמדתו.

אברהם (אבי) ניסנקורן: כנראה לא נוח לו להגיד היום שהוא שינה את עמדתו - אם זה בגלל התמודדות בליכוד, אם זה בגלל סיבה אחרת.

אברהם (אבי) ניסנקורן: דרך אגב, גם לקריאה של בני גנץ לפני כמה ימים, שיכול להיות שזה היה פותח איזה שהוא כיוון חדש, הקריאה של "בוא תודיע שאתה לא מתכוון לבקש חסינות" – גם את זה הוא סירב להודיע, הוא טען שזה ספין.

אברהם (אבי) ניסנקורן: בואו נראה מי עושה עכשיו את הספינים.

אברהם (אבי) ניסנקורן: אנחנו לא בדיון היום על הקמת ועדת הכנסת, אבל מה שהסתבר היום בבוקר זה שראש הממשלה, שעוד לא הודיע על בקשת חסינות, שקרא לנושא החסינות ספין, שבבחירות לפני זה אמר שהוא לא יבקש חסינות, רוצה היום כבר לחסום את הדרך לוועדה המסדרת לדון בנושא הקמת ועדת הכנסת.

אברהם (אבי) ניסנקורן: הוא רוצה לקבל כבר היום וטו מראש לדיוני הוועדה המסדרת, וטו מראש להקמת ועדת כנסת, וזה על מה?

אברהם (אבי) ניסנקורן: על משהו שהוא לא ביקש.

אברהם (אבי) ניסנקורן: הוא מנסה להשתמש בפרוצדורה בכנסת לעשות את זה, והוא עושה את זה במחטף.

אברהם (אבי) ניסנקורן: זה שיולי אדלשטיין בא ואמר "צריך אישור שלי" - עם כל הכבוד, בשביל זה יש ועדה מסדרת, בשביל זה תקום ועדת כנסת שסוברנית לקבל החלטות בלי וטואים.

ארבל אסטרחן: ככה היה מקובל.

אורית פרקש הכהן: תדגישי שנוהג זה לא דין.

ירדנה מלר-הורוביץ: יש על פי נוהל, יש על פי נוהג.

ירדנה מלר-הורוביץ: זו לא כנסת רגילה, אז את לא יכולה - -

אברהם (אבי) ניסנקורן: אנחנו לא פה בדיון משפטי.

אברהם (אבי) ניסנקורן: דרך אגב, הייתה החלטה זהה בכנסת ה-19.

אברהם (אבי) ניסנקורן: אנחנו פה בסיטואציה חריגה.

אברהם (אבי) ניסנקורן: היועץ המשפטי לכנסת יכול לקבל החלטות, ואנחנו תמיד מקבלים את עמדותיו, אבל לא יכול להיות שיהיה גורם אחד, בין אם זה ועדת הסכמות ובין אם זה יו"ר כנסת, שיוכל לבוא ולהגיד: אנחנו מאיינים את האפשרות של ועדה מסוימת או ועדת כנסת לקבל החלטות - זה בלתי ייתכן, זו אכיפה של פרוצדורה דמוקרטית במצב מאוד מאוד מחריג.

אברהם (אבי) ניסנקורן: זה מאוד מאוד חורה, מעבר לעניין שזה ראש הממשלה, שיו"ר הכנסת, שהוא נציג מפלגתו של ראש הממשלה, ואני לא פה בשביל להגיד סרה על יו"ר הכנסת, נמצא בסיטואציה בלתי אפשרית פה.

אברהם (אבי) ניסנקורן: אם יהדות התורה רוצה לא לאפשר לעצמה לקבל החלטה, אם היא רוצה לתת מראש את המושכות לנציג הליכוד לקבל החלטה עוד לפני שהוגשה בקשת חסינות בנוגע לאם אפשר לדון או אי אפשר לדון - החלטה שלה.

אברהם (אבי) ניסנקורן: אני חושב שזאת החלטה לא דמוקרטית.

אורי מקלב: הרבה לא היו מודעים.

אברהם (אבי) ניסנקורן: גם לי זה נודע היום.

פנינה תמנו: חבר הכנסת מקלב, זה הדיון.

אברהם (אבי) ניסנקורן: אני אכניס את כל האנשים, אבל אני לא אאפשר לאנשים, גם כשנושאים דברים בנושאים רציניים, לצעוק בשביל להשקיט את הוועדה.

אברהם (אבי) ניסנקורן: אני לא אאפשר בוועדה הזאת לקלל או לאיים על אנשים.

אברהם (אבי) ניסנקורן: שייכנסו כולם וידברו בדרך ארץ.

אברהם (אבי) ניסנקורן: בבקשה שייכנסו כולם.

תמר זנדברג: אם הם רוצים.

תמר זנדברג: הם בחרו לצאת, לא אתה הוצאת אותם.

אברהם (אבי) ניסנקורן: מי שרוצה.

פנינה תמנו: זה בגלל שהוא הוציא אותו.

תמר זנדברג: שיעשו מה שהם רוצים.

תמר זנדברג: לא הבנתי מה זו ההתרפסות הזאת.

תמר זנדברג: כשמיקי זוהר ישב בכיסא שלך - -

מכלוף מיקי זוהר: איזו התנהלות מבישה, לא ראיתי דבר כזה.

צבי האוזר: מיקי, תסתכל בצילומים של חוק המצלמות, אם לא ראית אף פעם.

צבי האוזר: תסתכל איך מיקי זוהר התנהל בחוק המצלמות, תסתכל איך הוא הביא חוק על הראש של היועץ המשפטי לממשלה, על הראש של היועץ המשפטי של הכנסת.

צבי האוזר: חוק המצלמות עומד כאן במלוא הדרו.

צבי האוזר: תזכור מה אמרנו לך אז.

מכלוף מיקי זוהר: היום אני מיעוט, מחר אני יכול להיות גם רוב.

תמר זנדברג: בדיוק.

תמר זנדברג: הגלגל מסתובב.

מכלוף מיקי זוהר: דרך אגב, חוק המצלמות הגיע באישור יושב-ראש הכנסת וברוב של ועדת ההסכמות.

אברהם (אבי) ניסנקורן: אני רוצה עוד פעם להסביר את הנושא בצורה מסודרת.

אברהם (אבי) ניסנקורן: ראש הממשלה צריך להחליט אם הוא מבקש חסינות או לא.

אברהם (אבי) ניסנקורן: עד לפני כמה חודשים זה היה non-issue, כי הוא אמר שהוא לא יבקש.

אברהם (אבי) ניסנקורן: זה הפך להיות אירוע.

אברהם (אבי) ניסנקורן: ההחלטה אם להקים ועדת כנסת לא מתקבלת היום.

אברהם (אבי) ניסנקורן: ראש הממשלה לא הודיע על בקשה, אבל כנראה לפי המאורעות הוא רוצה לבקש.

אברהם (אבי) ניסנקורן: אני לא יודע, את נפשו של האדם אני לא יודע להגיד.

אברהם (אבי) ניסנקורן: מה שאמרנו זה רק דבר אחד - שיש סוברניות של הוועדה המסדרת.

אברהם (אבי) ניסנקורן: הוועדה המסדרת צריכה לקבל החלטה, וזה במידה ומוגשת בקשה, האם להקים ועדת כנסת או לא להקים ועדת כנסת, האם ועדת הכנסת הזאת תקיים דיונים או לא.

אברהם (אבי) ניסנקורן: בסיטואציה כזאת צריך לתת לדמוקרטיה לעשות את שלה, לא שנציג הליכוד יוכל בכוחו לאיין את כל ה-30 האחרים ולהגיד: אנחנו לא מאפשרים הקמת ועדת כנסת או דיונים בוועדת כנסת.

אברהם (אבי) ניסנקורן: אני חושב שזה לגיטימי מאוד, אני חושב שזה בדיוק התפקיד של הוועדה המסדרת.

ניר ברקת: הכל בהסכמה.

ניר ברקת: ועדה מסדרת בהסכמה.

ניר ברקת: יש מילה כזאת "בהסכמה"?

אברהם (אבי) ניסנקורן: יש עניין של 30 אנשים שצריכים לקבל החלטה.

ניר ברקת: בתקופת מעבר, ואת זה אני שאלתי את היועצת המשפטית, הכל בהסכמה.

תמר זנדברג: גם חוק המצלמות היה צריך להיות בהסכמה?

מכלוף מיקי זוהר: היה אישור של הרוב.

אברהם (אבי) ניסנקורן: צריך להבין מאיפה זה בא.

אברהם (אבי) ניסנקורן: זה בא מחוסר רצון לתת וטו לנציגי ביבי על מה שהוא עומד להגיש, זה בא לאפשר לדמוקרטיה לעשות את שלה.

איתן גינזבורג: אני בכלל לא רוצה להיכנס לאירוע פוליטי, זה לא העניין של הוועדה הזאת עכשיו.

איתן גינזבורג: אני רוצה לדבר על המקום של הוועדה המסדרת בתקופת הפגרה.

איתן גינזבורג: אני חושב שבסיטואציה בה שתי כנסות לא מתפקדות, יש לשקול אם צריך להוציא את הכנסת עד כדי כך לפגרה - שאלה בפני עצמה.

איתן גינזבורג: בסעיף ד5 נאמר שרק באישור מראש של ועדת ההסכמות תכונס ועדה.

איתן גינזבורג: סעיף 112(א) בתקנון הכנסת קובע שהוועדה תכונס באישור ועדת הכנסת: "ועדת הכנסת רשאית להתיר לוועדה לקיים ישיבות בתקופת פגרה, דרך כלל או במספר שתקבע, ורשאית היא לקבוע את סדר ניהול הישיבות".

איתן גינזבורג: אתם מביאים פה בקשה שזה יהיה רק באישור מראש של ועדת ההסכמות - זה לא כתוב בתקנון.

איתן גינזבורג: אם הסברתם לנו שלאורך כל תקופת הכנסת הנוכחית הוועדה המסדרת מחליפה את ועדת הכנסת בכל הנוגע לסדרי עבודת הבית, אני חושב שאין שום צורך להגיע לוועדת ההסכמות.

איתן גינזבורג: הוועדה המסדרת, שמייצגת פה את כל סיעות הבית בצורה פרופורציונאלית, צריכה לממש את הפעילות שלה כמו שקובע התקנון.

איתן גינזבורג: הנוהג של ועדת ההסכמות הוא נוהג שלא כתוב בתקנון, הוא נוהג שבסיטואציה הפוליטית הקיימת שבה גם החוק תוקן וגם יושב ראש הכנסת הוא כבר לא זקן חברי הכנסת אלא יושב ראש הכנסת הפוליטי מהכנסת הקודמת קודמת - לא יכול לעמוד.

איתן גינזבורג: אנחנו נמצאים היום בסיטואציה אחרת.

איתן גינזבורג: ועדת ההסכמות, שמורכבת משני נציגי הסיעות הגדולות פלוס יושב-ראש הכנסת הפוליטי, אני חושב - -

קרן ברק: אתם ניסיתם להרחיק אותו, רק לא הצלחתם.

קרן ברק: מה פוליטי?

קטי קטרין שטרית: זה שרציתם להחליף - זה לא פוליטי?

איתן גינזבורג: יש לי חדשות בשבילך – אני הצבעתי עבורו.

איתן גינזבורג: הסיטואציה שבה ועדת ההסכמות מורכבת משני נציגי אותו מפלגה ועוד נציג של מפלגה אחרת - לא יכולה לעמוד.

איתן גינזבורג: ועדת ההסכמות היא לא משהו קבוע בתקנון - היא נוהג.

איתן גינזבורג: היא אמנם נוהג מוסכם, שזה בסדר, אבל בסיטואציה הזאת היא לא יכולה להתקיים.

איתן גינזבורג: אני מציע שהוועדה המסדרת תמשיך לנהל את תפקידה בלי צורך באישור ועדת הסכמות.

איתן גינזבורג: יש פה ייצוג של כל סיעות הבית, אין פה רוב לאחד הגושים.

איתן גינזבורג: אני חושב שהוועדה צריכה להמשיך בלי אישור ועדת הסכמות, בלי אישור יושב-ראש, בדיוק כמו שקבוע בתקנון.

מכלוף מיקי זוהר: אחד הדברים שלי לפחות הוא מוזר, ואני חייב לומר את האמת, זה שאני רואה כאן את היועצים המשפטיים ואת ירדנה, מזכירת הכנסת, שהיו פה בעבר בהרבה מאוד דיונים זהים שאני בעצמי ערכתי - לפחות שני דיונים, ועוד כמה שנערכו לפניי - שאם מישהו רק היה מעז להגיד שהוא רוצה לשנות פסיק מהמסמך המאלף הזה שקיבלנו פה ואנחנו אמורים להצביע עליו, הייתה קמה זעקה גדולה.

מכלוף מיקי זוהר: לא רק זעקה גדולה, אני חושב שזה היה על סף להעיף אותו החוצה מהוועדה, לנער אותו, להגיד לו: מה קורה לך, מה עובר עליך.

מכלוף מיקי זוהר: אני רואה פה שקט, דממה.

איל ינון: עדיין לא דיברתי.

מכלוף מיקי זוהר: אני אשמח מאוד שתדבר.

מכלוף מיקי זוהר: אני מאוד מקווה שתדבר ותבהיר, כי עם כל הכבוד, מה שקורה פה - -

תמר זנדברג: הוא ישמח שתבהיר שלמיקי זוהר יש וטו בדיון בנושא חסינות.

תמר זנדברג: אם תוכל להבהיר לו את זה, הוא מאוד מאוד יודה לך.

מכלוף מיקי זוהר: עוד לא נכנסתי לגופן של טענות בענייני חסינות.

מכלוף מיקי זוהר: אני אתן טענות מעניינות מאוד, חברת הכנסת זנדברג, שיכול להיות שאפילו את יכולה להסכים איתן.

מכלוף מיקי זוהר: אם תשימי בצד את השנאה לנתניהו, יכול להיות שכשתשמעי את הטענות את תסכימי איתן.

מכלוף מיקי זוהר: אני מופתע מהשקט הזה, זה שקט רועם.

מכלוף מיקי זוהר: אני מקווה שמישהו יגיד אמירה ברורה – שאת המסמך הזה, שאישרנו עשרות פעמים, לא משנים.

מכלוף מיקי זוהר: לא משנים את כללי המשחק תוך כדי משחק, מישהו אמר את המשפט הזה פעם.

מכלוף מיקי זוהר: אני לא כל כך אהבתי את המשפט, אבל בסוף נאלצתי להסכים איתו.

מכלוף מיקי זוהר: חברים, הכנסת פוזרה, אמון הציבור אבד בה.

מכלוף מיקי זוהר: אין יותר אמון ציבור בכנסת הזאת, היא פוזרה.

תמר זנדברג: אתה מדבר על אמון הציבור?

תמר זנדברג: הממשלה - -

מכלוף מיקי זוהר: הממשלה היא ממשלת מעבר, יש לה דין שונה כמו שיש לכנסת הזאת שהיא כנסת מעבר.

מכלוף מיקי זוהר: הכנסת הזאת פוזרה, אמון הציבור אבד בה.

מכלוף מיקי זוהר: אין יותר לכנסת הזאת סמכויות כפי שהיו לה קודם.

מכלוף מיקי זוהר: מה לעשות, גם אני הייתי בסרט הזה, גם אני התפלאתי ואמרתי: "למה? הרי אני עדיין הרוב".

מכלוף מיקי זוהר: היה לי פה רוב מובהק לפני כנסת אחת או שתיים.

תמר זנדברג: הכנסת תכהן עד שתיבחר כנסת חדשה.

תמר זנדברג: הממשלה איבדה מזמן אמון, אבל אתם נאחזים בזה כמו במזבח - -

מכלוף מיקי זוהר: אדוני היושב-ראש, מה שאתה עושה פה ייחרט בדפי ההיסטוריה של מדינת ישראל.

אברהם (אבי) ניסנקורן: שאני שומר על הצדק.

מכלוף מיקי זוהר: שאתה דורס את הצדק.

אברהם (אבי) ניסנקורן: שאני שומר על האפשרות של הוועדה המסדרת לתפקד.

מכלוף מיקי זוהר: אתה דורס את הדמוקרטיה עכשיו.

אברהם (אבי) ניסנקורן: אתה זה שרוצה אפשרות של וטו על דיון בבקשת חסינות של ביבי.

אברהם (אבי) ניסנקורן: אתה עוד קורא לזה משמר הצדק.

מכלוף מיקי זוהר: אני תכף אענה גם על סוגיית החסינות.

מכלוף מיקי זוהר: הכנסת הזאת איבדה את אמון הציבור כי היא פוזרה.

מכלוף מיקי זוהר: גם אני הייתי בסיטואציה דומה, גם אני רציתי להעביר פה החלטות ימניות-קיצוניות.

מכלוף מיקי זוהר: האם מישהו פה איפשר לי? לא.

מכלוף מיקי זוהר: מי שבלם אותי זה היועצים המשפטיים.

מכלוף מיקי זוהר: הם בלמו אותי בעבר, הם אמרו לי: מיקי, הכנסת פוזרה, אין לכנסת הזאת יותר כוח.

אברהם (אבי) ניסנקורן: מיקי, תוציא את הפרוטוקולים מהפעם הקודמת.

מכלוף מיקי זוהר: עובדתית לא קידמתי כלום.

צבי האוזר: העברת החלטת ממשלה בניגוד להחלטת היועץ המשפטי לממשלה.

צבי האוזר: לראשונה בהיסטוריה העברת החלטה בניגוד להחלטת היועץ המשפטי לממשלה – אמת או שקר?

מכלוף מיקי זוהר: שקר.

צבי האוזר: אמת.

צבי האוזר: מעולם לא עברה החלטת ממשלה בניגוד ליועץ המשפטי לממשלה.

מכלוף מיקי זוהר: אדוני היושב-ראש, אתה לא יכול להיות שליט יחיד של הבית הזה.

אברהם (אבי) ניסנקורן: יש ועדה מסדרת שמצביעה.

מכלוף מיקי זוהר: אתה רוצה להיות השליט היחיד.

אברהם (אבי) ניסנקורן: לא, אני רוצה שהוועדה המסדרת תוכל לקבל החלטות, לא שביבי יהיה שליט או אתה.

אברהם (אבי) ניסנקורן: מה שהוועדה המסדרת תחליט יהיה מקובל עלי.

מכלוף מיקי זוהר: אתה רוצה לשנות את כללי המשחק תוך כדי משחק.

אברהם (אבי) ניסנקורן: כללי המשחק זה הוועדה המסדרת.

מכלוף מיקי זוהר: אני לא יודע איך הדיון הזה ייגמר, לאיפה הוא ילך, אבל הוא בטוח לא ייגמר כאן, הוא גם יגיע לערכאות משפטיות.

מכלוף מיקי זוהר: אתה תצטרך להתמודד עם העניין הזה.

איתן גינזבורג: טוב לשמוע שאתם מאמינים בבתי המשפט.

איתן גינזבורג: זה חידוש מרענן שאתם מאמינים במערכות המשפט.

מכלוף מיקי זוהר: זה שאתם מנסים להגיד שאנחנו לא מאמינים בהם, זה לא באמת נכון, אתם מפיצים שקר.

מכלוף מיקי זוהר: לא רק שאנחנו מאמינים, אנחנו גם סומכים על מערכות המשפט.

איתן גינזבורג: טוב לדעת.

מכלוף מיקי זוהר: אנחנו חלוקים עליהם, אנחנו מעבירים עליהם ביקורת, אבל אנחנו מאמינים בהם.

מכלוף מיקי זוהר: אנחנו לא רוצים להחליף אותם, אנחנו רוצים לתקן אותם.

מכלוף מיקי זוהר: העניין הזה ילך לערכאות משפטיות מסיבה אחת פשוטה: כי הכנסת הזאת היא כנסת שאיבדה את אמון הציבור.

מכלוף מיקי זוהר: היא לא כנסת שיש לה רוב שהוא שריר וקיים, היא כנסת מעבר עד לכנסת הבאה.

תמר זנדברג: מה זה "כנסת מעבר"?

מכלוף מיקי זוהר: אם וכאשר ראש הממשלה יחליט להגיש בקשה לחסינות, ואני מקווה מאוד שהוא יחליט לעשות את זה - - שים לב מה שאתה מנסה ליצור.

מכלוף מיקי זוהר: אתה מנסה ליצור בכנסת שאיבדה את אמון הציבור, שפוזרה, מהלך פוליטי למשהו שקשור להכרעה פוליטית.

מכלוף מיקי זוהר: ברור שהציבור, מן הסתם, יכריע אחרת מבחינה פוליטית אם תצליח לעשות מהלכים פה נגד דברים שהעקרונות המשפטיים הם בלתי נפרדים מהם.

מכלוף מיקי זוהר: מה אתה מנסה לעשות פה?

מכלוף מיקי זוהר: אתה מנסה לייצר פה רוב פרלמנטרי תוך כדי משחק פוליטי, בניגוד לכל מה שהכללים של הכנסת קובעים - שבזמן פגרת בחירות הכנסת לא יכולה לשמש ככלי משחק פוליטי.

מכלוף מיקי זוהר: אתה אומר לי עכשיו, אבני ניסנקורן, שאין לך בעיה לשים בצד החלטות ונהלים שהיו פה במשך שנים, נהלים שאומרים שבזמן פגרת בחירות כנסת לא יכולה לשמש ככלי משחק בתוך המשחק הפוליטי.

מכלוף מיקי זוהר: אתה רוצה להשתמש בכנסת הזאת באמצעות רוב מובנה, באמצעות כוח בלתי ניתן לעצירה שאתה רוצה לייחס לעצמך, כדי לשמש משחק פוליטי נגד בנימין נתניהו והימין כולו.

מכלוף מיקי זוהר: קח בחשבון שהדבר הזה לא יקרה.

מכלוף מיקי זוהר: אני מציע לך כבר עכשיו לרדת מזה, כי הקו שאתה נוקט בו הוא קו שבסופו של דבר יתהפך עליך.

מכלוף מיקי זוהר: היום אתה הרוב, מחר אתה יכול להיות גם המיעוט.

פנינה תמנו: אני אגיד לך מה לא סביר.

פנינה תמנו: לא סביר שכמעט שנה הכנסת לא מתפקדת, הממשלה לא מתפקד, ואתה עוד רוצה לסרבל את עבודתה של הוועדה המסדרת.

פנינה תמנו: אנחנו צריכים להקל על עבודה הוועדה.

פנינה תמנו: יושב-ראש הכנסת הוא דמות ממלכתית.

פנינה תמנו: מי שלוקח אותנו למגרש הפוליטי פעם אחר פעם זה אתה.

פנינה תמנו: אתה מאשים את אבי ניסנקרון במהלכים פוליטיים.

מכלוף מיקי זוהר: הוא עושה אותם.

פנינה תמנו: מי שרוצה את ועדת ההסכמות, שהיא כולה ועדה פוליטית, זה אתה.

פנינה תמנו: בסוף הוועדה צריכה לתפקד.

פנינה תמנו: אני חושבת שמדובר בהחלטה שבאה לייעל את עבודת הוועדה המסדרת.

פנינה תמנו: אנחנו צריכים לדעת שאנחנו מצליחים לכנס את הוועדה הזאת.

פנינה תמנו: אנחנו חושבים שצריך להקים ועדות נוספות בתקופה הזאת, כי לא ייתכן שהציבור בישראל - -

שלמה קרעי: על זה את לא נלחמת.

פנינה תמנו: אני לא זוכרת גיוס כזה שלכם אלא רק כשמדובר בלהגן על ראש הממשלה.

פנינה תמנו: יש הרבה מאוד אנשים שכבר נמאס להם לדבר על ראש הממשלה.

פנינה תמנו: יש פה דברים יותר חשובים - יש פה ילדים שלא נמצאים בתוך מסגרות של חסות הנוער, יש פה קשישים שקופאים למוות בחורף.

שלמה קרעי: למה להם את לא מקימה ועדה?

פנינה תמנו: קרעי, אתה מגויס עד אין סוף כשמדובר בנתניהו.

פנינה תמנו: לא ראיתי אותך מתגייס ככה בוועדה לזכויות הילד.

שלמה קרעי: באמת?

שלמה קרעי: לא ראית אותי עם החינוך המיוחד?

פנינה תמנו: לא ראיתי אותך.

פנינה תמנו: אם היה איכפת לך כל כך, לא היית פה צורח את נשמתך ומדבר רק על נתניהו, היית מדבר על דברים נוספים.

שלמה קרעי: ראית אותי מצוין עושה את זה עם החינוך המיוחד.

שלמה קרעי: את גם היית שותפה.

ניר ברקת: אני זוכר, וזה לפחות משתי הכנסות האחרונות, שכל דבר בכנסת מעבר מתקבל - -

תמר זנדברג: אין דבר כזה כנסת מעבר.

קטי קטרין שטרית: זאת כנסת מעבר.

קטי קטרין שטרית: יש לנו ראש ממשלה במעבר כבר שתי כנסות.

ניר ברקת: אדוני היושב-ראש, לנו באופן אישי יצא כמה פעמים לדבר על כך שבתקופת מעבר, ברגע שהכנסת מתפזרת, הכלל הבסיסי הוא שהכל בהסכמה, הסכמה רחבה, שלא עושים פעולה חד צדדית.

תמר זנדברג: מה עם חוק המצלמות?

שלמה קרעי: היה אישור של יושב-ראש הכנסת.

ניר ברקת: הנייר שמוגש בלי התיקונים שלך עונה למטרה הזאת.

אברהם (אבי) ניסנקורן: לא.

אברהם (אבי) ניסנקורן: המטרה שלו היא למנוע דיון בבקשת חסינות בוועדת הכנסת.

אברהם (אבי) ניסנקורן: כרגע זה המצב.

ניר ברקת: זה כנראה מה שאתה רוצה לעשות.

אברהם (אבי) ניסנקורן: לא.

אברהם (אבי) ניסנקורן: אני רוצה לאפשר אם הרוב ירצה את זה.

ניר ברקת: אז זה לא בהסכמה.

ניר ברקת: רוב זה לא בהסכמה.

ניר ברקת: בדיוק עכשיו אמרת את הנקודה – אתה רוצה, במידה ותהיה בקשה לחנינה לראש הממשלה, שזה לא יהיה בהסכמה, שתוכל לכפות דיון לא בהסכמה.

ניר ברקת: כל המהות של כנסת במעבר זה שהכל עושים בהסכמה – לטוב ולרע.

ניר ברקת: התיקון שאתה מנסה להכניס איננו מתקבל על הדעת, אני מבקש מהיועץ המשפטי לכנסת להנחות בנושא.

צבי האוזר: יש כוונה להגיש בקשה לחנינה?

קרן ברק: הוא טעה במשפט.

צבי האוזר: שיתקן.

צבי האוזר: ככה חנינה לראש הממשלה?

ניר ברקת: התכוונתי לחסינות.

ניר ברקת: תודה על התיקון.

אורי מקלב: אני רוצה להתייחס לסעיף 9(ג), לא ל-9(א).

ארבל אסטרחן: על העברות תקציביות.

אורי מקלב: כן.

אחמד טיבי: לא עכשיו, אורי.

אחמד טיבי: זה נושא אחר.

ניר ברקת: אני מצפה מהיועץ המשפטי להתייחס להערה שלי.

שלמה קרעי: בכנסת הקודמת, כשהחלפתי את חבר הכנסת זוהר כיושב-ראש הוועדה המסדרת, הגיע בדיוק הנוסח הזה לדיון.

שלמה קרעי: כשאמרתי שאני לא מבין כל כך למה בכל דבר צריך אישור של יושב-ראש הכנסת, חטפתי צעקות ממזכירת הכנסת, מהיועצים המשפטיים.

שלמה קרעי: הגיע לפה צבא שניסה להגיד לי: מה קרה לך?

שלמה קרעי: נפלת על הראש?

שלמה קרעי: השתגעת?

שלמה קרעי: לא הבינו מאיזו מפלגה אני.

שלמה קרעי: נפגשתי אחר כך עם יושב-ראש הכנסת כדי שחס ושלום לא יקרה דבר שכזה.

שלמה קרעי: מה מנסים לעשות פה עכשיו?

שלמה קרעי: מנסים להפוך את הוועדה הזאת לכלי פוליטי בדיון שהוא בכלל משפטי.

שלמה קרעי: זה הליך מעין שיפוטי שקורה בוועדת הכנסת.

שלמה קרעי: אתם מנסים לשנות סדרי בראשית, להשתמש בוועדה הזאת ככלי ניגוח נגד ראש הממשלה.

שלמה קרעי: לא הצלחתם להפיל אותו בקלפי, לא מצליחים להקים ממשלה ולהפיל את שלטון הימין, אז מנסים לעשות את זה בדרכים עקלקלות, בדרך של לשנות סדרי עולם.

שלמה קרעי: אני רוצה לצטט את מה שאמר היועץ המשפטי איל ינון במכתב שהוא הפיץ בין חברי הכנסת: "היה ולא תקום ממשלה בכנסת ה-22, אני לא רואה מניעה..

שלמה קרעי: כנראה שנצטרך להקים ועדת כנסת בכנסת ה-23 גם אם לא תקום ממשלה".

שלמה קרעי: אני מתפלא עליך, אדוני היושב-ראש, שאתה מנסה להוביל מהלך פוליטי כזה, שאתה מנסה לפגוע באדם בהליך שיפוטי שמגיע לו.

תמר זנדברג: האמת שהיו שוות שש שנותיי בכנסת שבהן סתמו לי את הפה, בהן הייתי מועפת על ידי מיקי זוהר, על ידי יואב קיש, על ידי כל חבר כנסת מהקואליציה, וזה רק בשביל הדקות האחרונות.

תמר זנדברג: האירוניה התאבדה, קפצה מאיזה בניין גבוה מלשמוע כאן את מיקי זוהר והבלוק שלו.

תמר זנדברג: רק החמש דקות האלו היו שוות שש שנים שלמות של סבל.

תמר זנדברג: צריך להבין, מיקי זוהר, שמה שקורה בחמש הדקות האחרונות זה שאתם "אוכלים", כמובן מבחינת הסגנון, את פירות הדורסנות שהובלתם כאן והבאתם אותה לשיא בקדנציות האחרונות, בפרט בשנים האחרונות.

תמר זנדברג: נשכח פה הדיון על חוק המצלמות שהתנהל יומיים לפני הבחירות.

שלמה קרעי: היה לו אישור של יושב-ראש הכנסת.

תמר זנדברג: נשכחו כל החוקים שהובלתם, כל הקרקסים הפוליטיים שניהלתם פה שהתנקזו בשביל חסינות לראש הממשלה.

תמר זנדברג: תבינו, חברים וחברות, הדיון בחסינות הוא לא רק דיון פרוצדוראלי, ובעוד שנייה נשמע את היועצים המשפטיים - הוא דיון מהותי.

שלמה קרעי: זה לא דיון על חסינות.

תמר זנדברג: לא רק שיש זכות לכנסת הזאת לדון, לא רק שיש זכות להקים ועדת כנסת שתדון בבקשות חסינות, יש חובה מוסרית עליונה וראשונה במעלה לעשות את זה.

שלמה קרעי: אחרי שגייסתם את התקשורת ואת הפרקליטות, עכשיו אתם מנסים גם לגייס את הכנסת.

תמר זנדברג: יש סדום ועמורה מוסרי כשיש ראש ממשלת מעבר שנאשם בשוחד ולא קיבל את אמון הציבור כבר שלוש כנסות.

תמר זנדברג: על מה אתם מדברים?

תמר זנדברג: על כנסת מעבר.

תמר זנדברג: אין דבר כזה כנסת מעבר, כדאי שתוציאו את הביטוי המטופש הזה מהלקסיקון.

תמר זנדברג: יש לי חדשות בשבילכם - דווקא כנסת זה דבר שנבחר.

תמר זנדברג: כל זמן שהיא מכהנת, היא מכהנת.

תמר זנדברג: אם אתה ממש רוצה לדעת, הכנסת הבאה, הכנסת ה-23, תושבע ב-16 במרץ, ועד אז הכנסת הזאת מכהנת, יש בה חלוקת כוח, אפשר להצביע בה.

מכלוף מיקי זוהר: הכנסת פוזרה, אל תתעלמי מזה.

תמר זנדברג: הדבר היחיד שאיבד את אמון הציבור זה ראש ממשלה שנאשם בשוחד ובורח ממשפט.

מכלוף מיקי זוהר: זה כבר פוליטי.

מכלוף מיקי זוהר: הקטע הפוליטי פחות מעניין.

תמר זנדברג: עם זה תתמודדו.

איל ינון: אדוני היושב-ראש, חברי הוועדה, אני מבקש להבהיר בצורה ברורה וחד משמעית - הייעוץ המשפטי לכנסת עומד לחלוטין מאחורי הצעת ההחלטה שהועברה לוועדה המסדרת על ידי יושב-ראש הכנסת, על ידי נשיאות הכנסת.

איל ינון: אנחנו היינו שותפים מלאים בגיבושה ובניסוחה.

איל ינון: אני לחלוטין עומד מאחוריה.

איל ינון: אני אסביר למה היא נכונה, למה אנחנו ממליצים לוועדה לקבל את ההצעה שמונחת על שולחן הוועדה על ידי יושב-ראש הכנסת.

מכלוף מיקי זוהר: עם השינוי או בלי השינוי?

איל ינון: בלי השינוי.

איל ינון: אני רוצה להסביר את הרקע וגם למה זאת המלצתנו.

איל ינון: ועדת ההסכמות לא הייתה כמעט אף פעם רלוונטית לעניין כינוס ועדת הכנסת או הוועדה המסדרת, היא כמעט תמיד הוחרגה מהמנגנון הרגיל של ועדת ההסכמות.

איל ינון: הצעתך, מיקי, לא צריכה להתקבל.

מכלוף מיקי זוהר: איזו הצעה?

אייל ינון: להכניס את ועדת ההסכמות.

מכלוף מיקי זוהר: לא הצעתי הצעה כזאת.

איל ינון: ועדת ההסכמות לא צריכה להיכנס למנגנון האישורים של הוועדה המסדרת ושל ועדת הכנסת אם תקום.

איל ינון: ברוב הכנסות לא הייתה ועדת ההסכמות רלוונטית לעניין כינוס הוועדה המסדרת ו/או ועדת הכנסת, לכן נושא ועדת ההסכמות לא צריך להיות בכלל חלק מהשיח שקשור לאופן שבו מתכנסות הוועדות האלו.

איל ינון: לגבי יושב-ראש הכנסת, זה כבר סיפור אחר לגמרי.

איל ינון: אנחנו כן חושבים שיש חשיבות רבה להכניס אותו לתוך סל השיקולים שבהחלטה אם לקיים או לא לקיים דיון בוועדה המסדרת או בוועדת הכנסת.

איל ינון: כך גם נהגנו בעבר.

איל ינון: צודק חבר הכנסת מיקי זוהר וחבר הכנסת שלמה קרעי שאמרו שבכנסת הקודמת הם רצו להוציא את יושב-ראש הכנסת מלהיות מנגנון נוסף שמאשר את הוועדה המסדרת.

איל ינון: אנחנו עמדנו על רגלנו האחוריות מול מיקי ומול שלמה שהדבר הזה כן ייכלל, זאת למרות שהם מאותה סיעה.

איל ינון: עם כל הכבוד, השיקולים של יו"ר הכנסת, ואני אומר לכם את זה מניסיון של 10 שנים כיועץ משפטי לכנסת ועוד שלוש שנים כמזכיר הכנסת עם שלושת יושבי ראש הכנסת שאני עבדתי מולם, היו שיקולים הרבה יותר ממלכתיים ופחות פוליטיים מאשר של יתר השחקנים בזירה.

אחמד טיבי: תתייחס למצלמות.

איל ינון: אני אתייחס למצלמות.

איל ינון: אני רוצה להתמודד עם הדוגמה שחבר הכנסת טיבי מביא.

איל ינון: כידוע, חוות הדעת שלי הייתה שחוק המצלמות היה חוק לא חוקתי בנסיבות שבהן הוא הובא.

איל ינון: גם סברתי שיש צורך ברוב של 61.

איל ינון: יו"ר הכנסת, שאתם מתייחסים לגבי הפעולות שלו בעניין חוק המצלמות, פעל לגמרי בצורה תקינה, ואני אומר את זה כמי שחשב שחוק המצלמות הוא סופר בעייתי.

איל ינון: למה אני אומר את זה?

איל ינון: אתם צריכים להבין שחוק המצלמות הובא באופן חריג לכנסת כהצעת חוק ממשלתית.

צבי האוזר: בניגוד לעמדת היועץ המשפטי של הממשלה.

איל ינון: נכון.

צבי האוזר: לראשונה בהיסטוריה.

איל ינון: צודק חבר הכנסת האוזר.

מכלוף מיקי זוהר: זה חריג של הממשלה, לא של הכנסת.

אחמד טיבי: אז למה היושב-ראש איפשר למרות כל המניעים?

איל ינון: אני אסביר למה היושב-ראש איפשר.

איל ינון: צודק חבר הכנסת האוזר שלראשונה בהיסטוריה של מדינת ישראל ממשלת ישראל הגישה באופן רשמי לכנסת הצעת חוק שנגדה באופן מובהק את עמדת היועץ המשפטי לממשלה, אבל לא זה מה שעומד על הפרק כשאנחנו מדברים על החלטות של יושב-ראש הכנסת.

איל ינון: כשזה הגיע לכנסת, ליושב-ראש, אז על פי חוות דעתי שלי, למרות שאני חשבתי שהחוק לא חוקתי, שהחוק צריך 61, הייתה חובה על היושב-ראש להניח את הצעת החוק על שולחן הכנסת.

איל ינון: אני גם חשבתי, וזה האישור שהיושב-ראש נתן לוועדה המסדרת, שצריך לקיים דיון בפטור מחובת הנחה על הצעת החוק הזאת.

איל ינון: זה לא היה תלוי ביו"ר.

איל ינון: עצם הבאת החוק לכנסת הייתה פררוגטיבה של הממשלה על פי החלטת הפגרות שהייתה אז, שזו ההצעה שאתם תאשרו היום.

איל ינון: אם הממשלה תחליט להביא שוב את חוק המצלמות, שאני מאוד מקווה שלא - -

מכלוף מיקי זוהר: אני אומר לך שלא.

איל ינון: היה והיא תחליט לעשות את זה, זה יהיה בדיוק על פי אותו נוהל – תהיה חובה להניח את זה על שולחן הכנסת, אנחנו נטען את טענותינו וכו' וכו'.

אחמד טיבי: האם הייתה ליושב-ראש סמכות בשלב כלשהו לעצור את כל ההליכים של המצלמות?

איל ינון: באיזו שלב השאלה הזאת הייתה יכולה להתעורר, אבל היא לא התעוררה.

איל ינון: ללמדכם את הממלכתיות של היושב-ראש - בקריאה הראשונה היה לחץ כבד מצד סיעתו של היושב-ראש להכיר בתוצאות ההצבעה, אבל הוא לא הכיר בהן.

איל ינון: כידוע, היה רוב בכנסת, כי האופוזיציה החרימה את ההצבעה על חוק המצלמות.

איל ינון: נדמה לי שהוא עבר ברוב של 58 תומכים, ללא מתנגדים.

איל ינון: היושב-ראש קיבל את עמדת היועץ המשפטי לכנסת - שצריך רוב של 61, לכן הוא הכריז על זה שהחוק לא אושר, שהחוק ירד מסדר היום, וזאת בניגוד לעמדת מפלגתו, בניגוד לעמדת ראש מפלגתו.

איל ינון: ההתנהלות של יושב-ראש הכנסת במקרה הזה הייתה, למרות הלחצים שהופעלו עליו, סופר ממלכתית.

איל ינון: איפה היושב-ראש היה יכול לבוא לידי ביטוי ולא בא לידי ביטוי?

איל ינון: אם הוא לא היה מקבל את עמדתי, אם הוא היה מכריז שהחוק עבר, ואז היינו עוברים לשלב הבא, לשלב הוועדה.

איל ינון: שם היינו נכנסים לוועדת ההסכמות, שם הייתה יכולה להישאל השאלה: האם היו"ר יכול לעקוף את ועדת ההסכמות ולאשר קיום דיון.

איל ינון: אנחנו לא הגענו לשם בכלל, כי היו"ר אימץ את עמדת היועץ המשפטי לכנסת שאומרת שחוק המצלמות זקוק ל-61 בקריאה הראשונה.

אורית פרקש הכהן: זו עמדה פרסונאלית?

איל ינון: לא פרסונאלית.

איל ינון: זו עמדה ממלכתית.

איל ינון: אם רוצים להסתמך על חוק המצלמות, שהוא היה אירוע מאוד בעייתי ומאוד חריג, אפשר לראות שהיושב-ראש נהג בממלכתיות ובניגוד לעמדת מפלגתו וללחצים הפוליטיים שהופעלו עליו.

איל ינון: אם מיקי זוהר ושלמה קרעי היו חושבים שהיו"ר יהיה כל כך כפוף לשיקולים הפוליטיים שלהם, הם לא היו מנסים להילחם ולהוציא אותו ממנגנון האישורים כפי שהם עשו.

איל ינון: אנחנו עמדנו על כך שלא יוציאו אותו, כי ידענו שיושב-ראש הכנסת הוא לא בדיוק ת"פ מפלגתי פוליטי של המפלגה כשהוא מכהן בכובע של יושב-ראש הכנסת.

מכלוף מיקי זוהר: אגב, הוא הוכיח לנו את זה הרבה פעמים.

מכלוף מיקי זוהר: היו לנו הרבה עימותים איתו על העניין הזה.

מכלוף מיקי זוהר: מה לעשות, הוא בסוף קיבל החלטה ממלכתית.

איל ינון: אני אומר לכם, עם כל הכבוד לנושא של בקשת ראש הממשלה שכן תוגש או לא תוגש בעניין החסינות – אנחנו לא יודעים, יש עוד כמה שבועות בעניין הזה - הסוגיה היא מאוד מורכבת.

איל ינון: אני לא בטוח שהיא תיגמר בכלל בשולחן הזה.

איל ינון: אני מפריד בין עצם הקמת ועדת הכנסת לבין האפשרות לקיים דיון בחסינות.

איל ינון: הקמת ועדת הכנסת לכשעצמה היא לא סוגיה משפטית מורכבת כל כך.

איל ינון: אין מניעה משפטית לכנסת להקים בכל רגע נתון איזו ועדה שהיא רוצה - בין אם זו ועדת כנסת, ועדת חוקה, ועדת חינוך או ועדת עבודה ורווחה.

איל ינון: לא זאת הבעיה.

איל ינון: אתם לא מחפשים להקים ועדת כנסת לשם הקמת ועדת הכנסת, כי הוועדה המסדרת ממלאת את כל הפונקציות שצריך אותן לעת הזאת, למעט הפונקציה של החסינות אם וכאשר תעלה.

איל ינון: לעניין החסינות – זו סוגיה משפטית מאוד מורכבת, יש בה פנים לכאן ולכאן, ואני לא אלאה אתכם בכל השיקולים.

איל ינון: אם וכאשר נגיע לשם, ברור שנצטרך לכתוב חוות דעת.

איל ינון: חוות הדעת הקודמת שלי לא התייחסה למצב של דיון בחסינות חודש-חודשיים לפני הבחירות.

מכלוף מיקי זוהר: אחרי שהכנסת פוזרה.

איל ינון: אנחנו נצטרך להעלות את כל השיקולים האלה, אנחנו נצטרך לחשוב על הדברים האלה, כי אלה דברים שהם חסרי תקדים כמו הרבה דברים אחרים שאנחנו עושים בשבועות ובחודשים האחרונים.

איל ינון: אנחנו עדיין לא שם.

איל ינון: לא בשביל אירוע כזה או אחר, חשוב ככל שיהיה, כדאי לפרוע את ההסדרים שהכנסת עובדת לפיהם במשך שנים.

איל ינון: כדאי לדבוק בסדרים.

איל ינון: יש כבר עכשיו עתירה לבג"ץ - אנחנו צריכים להגיב עליה בעוד כמה ימים - בשאלה: האם יש חובה על הכנסת להקים ועדת כנסת ולהביא בקשת חסינות לדיון.

איל ינון: יש דיון כזה כבר עכשיו תלוי ועומד בפני בג"ץ.

איל ינון: ממילא הדברים לא יישארו רק סביב השולחן הזה.

איל ינון: אני ממליץ לכם לא להשתמש באירוע החריג הזה, אם וכאשר יקרה, של בקשה לחסינות של ראש הממשלה והשאלה אם לקיים דיון כזה או לא לקיים דיון כזה בתקופת בחירות, כדי לפרוע את הסדרים הרגילים, את הסטנדרטיים שהכנסת עובדת לפיהם מזה שנים.

איל ינון: המלצתי החמה לוועדה, כפי שפתחתי, היא לקבל את הצעת יו"ר הכנסת ונשיאות הכנסת.

איתן גינזבורג: על ד5 בכלל לא דיברת.

איל ינון: איתן, הפרשנות שלך של ועדת ההסכמות היא בניגוד לתקנון הכנסת, היא פרשנות לא נכונה שאם אני זוכר נכון גם נדחתה.

רויטל סויד: איל, מה אתה אומר?

רויטל סויד: אתה אומר שאי אפשר להקים עכשיו את ועדת הכנסת?

איל ינון: לא אמרתי.

רויטל סויד: אז מה אתה אומר?

איל ינון: לא זה הנושא שעומד כרגע לדיון.

איל ינון: אתם לא בדיון על הקמת ועדת כנסת, אתם בדיון על סדרי פגרת הבחירות של הכנסת.

איל ינון: היה מקובל, ואני אומר את זה גם למגינת ליבם של אנשי הליכוד, למרות שהיושב-ראש הוא מטעמם, שיושב-ראש הכנסת הוא חלק ממנגנון האישור של כינוס ועדה מסדרת או ועדת כנסת בתקופת פגרת בחירות.

איל ינון: לא סתם זה נמצא שם.

איל ינון: זה נמצא שם בגלל אירועים שיכולים לקרות ולא קשורים בכלל לחסינות ראש הממשלה, לא קשורים למצב המיוחד שאנחנו נמצאים בו.

איל ינון: אני לא מציע לשנות את הנוהגים שהיו חלק מצורת העבודה של הכנסת בפגרת בחירות.

איל ינון: אם וכאשר נגיע לגשר הזה, ממילא בגשר הזה יהיו הרבה מאוד מרכיבים - אנחנו נצטרך לכתוב חוות דעת, שאני מניח שחזקה על יושב-ראש הכנסת כמו בחוות דעת קודמות שלנו שהוא יתייחס אליה ברצינות רבה, ואני מניח שגם יו"ר הוועדה המסדרת, שעד היום היה קשוב לחוות הדעת שלנו, גם יהיה קשוב לחוות הדעת שלנו בעניין הזה.

איל ינון: אני לא חושב שיש מקום להכניס עכשיו איזה שהוא שינוי בסדרי הבית כפי שהיו במשך השנים לגבי מעורבות יו"ר הכנסת באישור כינוס ועדה מסדרת או ועדת כנסת בתקופת פגרת בחירות.

אחמד טיבי: איל, אמרת משהו חשוב שצריך לחדד.

אחמד טיבי: אמרת שאפשר להקים ועדת כנסת, אבל אתה עוד לא הכרעת מבחינת חוות הדעת המשפטית אם ראש המשלה יכול לבקש חסינות והוועדה רשאית לדון בחסינות.

איל ינון: רק תיקון אחד.

אחמד טיבי: הוא רשאי להגיש.

איל ינון: הוא רשאי להגיש, זה אין ספק.

אברהם (אבי) ניסנקורן: האם צריך ועדת הסכמות לעצם הקמת ועדת כנסת או לדיונים של ועדת כנסת?

איל ינון: בפעם שכן הקמנו ועדה קבועה בפגרה הבחירות, עשינו את זה בהסכמה.

איל ינון: בהסכמה של הליכוד וכחול לבן הוקמה ועדת חינוך.

איל ינון: מבחינה משפטית, לא מבחינת היחסים בין הסיעות, אין מניעה להקים ועדה קבועה של הכנסת, תהא אשר תהא.

אברהם (אבי) ניסנקורן: ולקיים דיונים?

מכלוף מיקי זוהר: רק באישור ועדת ההסכמות.

איל ינון: קיום דיונים זו אופרה אחרת.

איל ינון: צריך להפריד בין עצם הקמת הוועדה לבין קיום הדיונים בה.

מכלוף מיקי זוהר: ככה זה היה כל השנים.

איל ינון: כדי להקים את ועדת הכנסת לא צריך את ועדת ההסכמות, אם כי בפעם הקודמת שהקמנו בתקופת בחירות הייתה הסכמה בין הסיעות.

איל ינון: אם רוצים לקחת את זה כאיזה שהוא תקדים, זה התקדים שהיה.

איל ינון: אם רוצים לכנס את ועדת הכנסת או את הוועדה המסדרת אם אין ועדת כנסת, לא מקובל להביא את זה לוועדת ההסכמות, כן היה מקובל להביא את זה לאישור יושב-ראש הכנסת.

אברהם (אבי) ניסנקורן: הקמת הוועדה ודיונים בוועדה לא מצריכים אישור של ועדת ההסכמות.

מכלוף מיקי זוהר: להקמת הוועדה מספיק אישור יושב-ראש.

אברהם (אבי) ניסנקורן: הקמת ועדת הכנסת והדיונים בה לא מצריכים אישור של ועדת ההסכמות.

מכלוף מיקי זוהר: זה לא על דעתי.

אברהם (אבי) ניסנקורן: על דעת היועץ המשפטי.

מכלוף מיקי זוהר: לקיום דיונים צריך אישור של ועדת הסכמות.

איל ינון: לא בוועדת הכנסת.

מכלוף מיקי זוהר: לא בוועדה המסדרת, אבל למה לא בוועדת הכנסת?

איל ינון: גם בוועדת הכנסת.

איל ינון: לא היינו אף פעם במצב שאנחנו נמצאים בו היום, של כנסת אחר כנסת שלא מצליחה להקים ועדת כנסת.

איל ינון: לא הייתה ועדה מסדרת, הייתה ועדת כנסת שלא הייתה צריכה אישור.

מכלוף מיקי זוהר: לדיון חריג שבדרך כלל לא מתנהל בוועדת מסדרת לא היה צריך אישור של ועדת הסכמות?

איל ינון: מיקי, אתם מוכוונים לדיון על החסינות.

מכלוף מיקי זוהר: נכון, אני מוכוון.

איל ינון: אני לא מדבר עכשיו על החסינות.

אברהם (אבי) ניסנקורן: הקמת ועדת כנסת ודיונים בה לא מחייבים אישור ועדת הסכמות.

אברהם (אבי) ניסנקורן: עצם הנושא של דיון בחסינות יעלה לעמדה משפטית שלכם, היה וראש הממשלה יבקש חסינות.

אברהם (אבי) ניסנקורן: אנחנו, כחול לבן, כיבדנו את עמדת הייעוץ המשפטי.

אברהם (אבי) ניסנקורן: בתוך הפרוצדורה יש גם נוהל של אישור יו"ר הכנסת.

אברהם (אבי) ניסנקורן: דרך אגב, אני מכבד מאוד את יו"ר הכנסת.

אברהם (אבי) ניסנקורן: בשבוע שעבר עשיתי תיקון בנושא מסוים בפיזור הכנסת שהעביר את הסמכות של ההכרעה ליו"ר הכנסת.

אברהם (אבי) ניסנקורן: אנחנו מצפים שבסיטואציה הזאת השיקול יהיה שיקול, כמו שאמרת, שמתבסס על חוות הדעת המשפטית של היועץ המשפטי של הכנסת.

אברהם (אבי) ניסנקורן: אני חושב שבסיטואציה הרגישה הזאת כך זה צריך להתנהל.

אברהם (אבי) ניסנקורן: אני מציע שהקמת ועדת כנסת ודיון בה יהיו כפי שקיים בוועדה המסדרת.

אברהם (אבי) ניסנקורן: אני מציע דין שווה לוועדת הכנסת ולוועדה המסדרת.

אברהם (אבי) ניסנקורן: לגבי אישור היו"ר, אנחנו בוודאי צריכים לקבל את עמדת היו"ר לפני הכינוס, אבל עמדת היו"ר צריכה להתבסס על עמדתו המשפטית - -

איל ינון: אי אפשר לכתוב דבר כזה.

איל ינון: אני לא אומר את זה בגלל שאני חושב שהוא לא ינהג - -

מכלוף מיקי זוהר: אדוני היושב-ראש, אתה רוצה להכתיב ליועץ המשפטי את חוות הדעת שלו לפני - - ?

אברהם (אבי) ניסנקורן: חס וחלילה.

אברהם (אבי) ניסנקורן: אני רוצה דיון נקי.

מכלוף מיקי זוהר: אתה רוצה דיון נקי?

מכלוף מיקי זוהר: הוא יחליט נקי כשזה יגיע.

מכלוף מיקי זוהר: עוד לא הגיעה הסוגיה.

מכלוף מיקי זוהר: מה זה "יחליט נקי"?

מכלוף מיקי זוהר: הוא מכתיב לו חוות דעת.

מכלוף מיקי זוהר: אחמד, אתה מסכים שהוא יכתיב חוות דעת ליועץ משפטי?

מכלוף מיקי זוהר: למה אתה שותק?

אחמד טיבי: עוד לא דיברתי.

מכלוף מיקי זוהר: יש נהלים בכנסת.

מכלוף מיקי זוהר: לא קוימו דיונים בלי אישור ועדה מסדרת.

אברהם (אבי) ניסנקורן: הוועדה המסדרת תפעל גם לאחר עמדת יו"ר הכנסת בהתבסס על קבלת חוות דעתו של היועץ המשפטי של הכנסת - זו ההצעה שאני מציע.

רויטל סויד: זה מקובל.

מכלוף מיקי זוהר: אתה רוצה לאשר את הנוהל כפי שהוגש?

אברהם (אבי) ניסנקורן: אמרתי את השינויים בנוהל.

מכלוף מיקי זוהר: לא יהיה שינוי בנוהל.

אברהם (אבי) ניסנקורן: אמרתי את השינויים שאני מציע.

מכלוף מיקי זוהר: לא נאפשר שינוי בנוהל.

אברהם (אבי) ניסנקורן: אנחנו עושים הצבעה.

מכלוף מיקי זוהר: אני מבקש חוות דעת משפטית כתובה לשינוי הזה שאתה רוצה לערוך.

איל ינון: אני רוצה להציע משהו שאולי היושב-ראש ואתם תוכלו להתכנס לגביו – להשאיר את זה, כי יש פה גם עניין של מעמד.

איל ינון: אל תפרעו את כל סדרי הבית הזה סביב אירוע כזה או אחר.

איל ינון: אני מציע להשאיר את המילים "באישור יושב-ראש הכנסת" - זה לא בגלל הפרסונה הספציפית, זה בגלל המעמד של המוסד הזה - ולהוסיף ב-9(א) את ועדת הכנסת לוועדה המסדרת.

רויטל סויד: זה לא סתם שלא כתוב שם את ועדת הכנסת.

איל ינון: זו טעות שזה לא כתוב שם.

איל ינון: אם זה לא יהיה כתוב, צריך יהיה את ועדת ההסכמות בשביל זה, ואנחנו לא רוצים את ועדת ההסכמות על ועדת הכנסת.

איל ינון: צריך להכניס, כמו שאתה אמרת, גם את ועדת הכנסת לאותו נוהל של הוועדה המסדרת, ואחרי המילים "באישור יושב-ראש הכנסת" יתווספו המילים, שזה מה שממילא קורה, "לאחר קבלת חוות דעתו או עמדתו של היועץ המשפטי".

אברהם (אבי) ניסנקורן: מקובל.

ניר ברקת: אני רוצה להתייעץ עם עורכי דין כדי להבין את עומק המשמעות.

ניר ברקת: אם אני לא טועה, אמרת שלא משנים נייר שמונח בפני הוועדה.

איל ינון: אני לא אמרתי שלא משנים.

איל ינון: מדובר בהצעה ובהמלצה שאני לחלוטין עומד מאחוריה, אבל אני לא יכול להגיד שלא ניתן לשנות בה פסיק.

איל ינון: ממילא יו"ר הכנסת נוהג כעניין שבשגרה, ויעיד כל מי שיש לו ותק בכנסת, לפנות אלינו ולבקש את עמדתנו.

ניר ברקת: אז לא צריך לכתוב את זה.

ניר ברקת: בשום מקום לא צריך להיות בכפוף לחוק ולחוות דעת.

מכלוף מיקי זוהר: זו הצעה חדשה.

מכלוף מיקי זוהר: אנחנו לא ניקח חלק בהצבעה הזאת.

אברהם (אבי) ניסנקורן: אז אל תיקחו.

מכלוף מיקי זוהר: אז תצביע בלי הקואליציה.

מכלוף מיקי זוהר: אדוני היועץ המשפטי, הנוהל שנכתב פה עכשיו, שעליו אנחנו אמורים להצביע, נכתב בשום שכל ותוך כדי שימת דגש על כל העקרונות החשובים שצריכים להיות.

מכלוף מיקי זוהר: כשאתה עכשיו אומר שזה סביר להוסיף את המילה "ועדת כנסת", אתה בעצם אומר שיש כאן שינוי של כללי המשחק, ואני אסביר למה.

מכלוף מיקי זוהר: אנחנו דיברנו על העיקרון שאומר שאם אתה רוצה להקים ועדה בכנסת שהיא לא הוועדה המסדרת, ועדת כספים או ועדת חוץ וביטחון, נדרשת הסכמה של ועדת ההסכמות.

מכלוף מיקי זוהר: למה?

מכלוף מיקי זוהר: כי אם מחר בבוקר תבוא ש"ס ותגיד: יש לנו רוב, אנחנו רוצים להקים ועדת עבודה ורווחה כדי לדון בהעלאת קצבאות הקשישים והנכים, יהיה צריך את ועדת ההסכמות.

אברהם (אבי) ניסנקורן: אנחנו עוברים להצבעה.

מכלוף מיקי זוהר: התייעצות סיעתית.

אברהם (אבי) ניסנקורן: חמש דקות.

אברהם (אבי) ניסנקורן: אני מחדש את הישיבה.

אברהם (אבי) ניסנקורן: אנחנו עוברים להצבעה.

מכלוף מיקי זוהר: אני מבקש נוסח חדש לפני הצבעה, נוסח ברור.

מכלוף מיקי זוהר: הנוסח הזה הוא לא נוסח ברור.

מכלוף מיקי זוהר: השינויים שאמרת הם שינויים מאוד מורכבים.

אברהם (אבי) ניסנקורן: בקשה לקרוא את הנוסח.

מכלוף מיקי זוהר: אנחנו מבקשים נוסח כתוב.

ארבל אסטרחן: בסעיף קטן (א) יהיה כתוב כך: הוועדה המסדרת וועדת הכנסת רשאיות לקיים ישיבות בעניינים שבסמכותן באישור יושב-ראש הכנסת, לאחר שקיבל חוות דעת של היועץ המשפטי לכנסת, ללא אישור ועדת ההסכמות; ההזמנה תימסר לחברי הוועדה המסדרת או ועדת הכנסת מוקדם ככל האפשר, אף אם פחתה תקופת ההודעה מהתקופות האמורות בסעיף 7.

מכלוף מיקי זוהר: לא להאמין.

מכלוף מיקי זוהר: אתם נותנים יד לזה?

ארבל אסטרחן: (ב) ועדות המשנה הבאות של ועדת החוץ והביטחון רשאיות לקיים ישיבות באישור מראש של יו"ר ועדת החוץ והביטחון ושל יו"ר הכנסת, ללא אישור ועדת ההסכמות; ההזמנה תימסר לחברי הוועדה מוקדם ככל האפשר, אם פחתה תקופת ההודעה מהתקופות האמורות בסעיף 7:

ארבל אסטרחן: ועדת המשנה לענייני וא"א;

ארבל אסטרחן: (ג) לעניין העברות תקציביות בוועדה המשותפת לתקציב הביטחון, שיידונו עד יום 31.12.2019, ההזמנה תימסר לחברי הוועדה מוקדם ככל האפשר, אף אם פחתה תקופת ההודעה מהתקופות האמורות בסעיף 7.

אברהם (אבי) ניסנקורן: עוברים להצבעה.

אברהם (אבי) ניסנקורן: מי בעד, מי נגד, מי נמנע?

אברהם (אבי) ניסנקורן: בעד – 13

אברהם (אבי) ניסנקורן: נמנעים – אין

אברהם (אבי) ניסנקורן: אושר.

קטי קטרין שטרית: רוויזיה.

אברהם (אבי) ניסנקורן: עוד חצי שעה.

אברהם (אבי) ניסנקורן: בשעה 14:52 נצביע על הרוויזיה.